《峡山飞来寺》
明代·朱完

传闻中宿寺，今始一登临。雨过前溪合，云连古洞深。

猿声纷绝壁，僧梵度疏林。得睹空王宇，因知出世心。

作者简介：（1559—1617）广东南海人，字季美，号白岳山人。万历末诸生。性好游。家富饶，筑虹冈别业于城北，宾客到门，不问贵贱，无不款接。诗遒劲清雄，与欧必元、韩上桂、林枝乔、刘克浪等结诗社。善画墨竹，得苏轼法。著有《虹冈漫录》、《白岳山人集》。